དེ་ལ་ཁོ་བོས་ལོ་མང་པོར་དམ་པ་གོང་མ་དག་གི་ཐུགས་བཅུད་ལས་ཕྱུང་བའི་གསུང་རབ་དང་ཡིག་རྙིང་ཅི་རྙེད་བཙལ་ནས་བཀླག་ཏེ་སྙིང་པོ་ལེན་པ་ལས་དིང་སང་གི་གསར་རྩོམ་མང་པོར་སྤྲོ་བ་ཅང་མེད་ལ།ཁྱད་པར་དུ་བོང་རྫིས་དོན་མེད་དོན་ལོག་གི་འཆལ་རྩོམ་དག་བཀླག་པ་ནི་མི་སྲིད་པ་ཞིག་ཡིན་པས་དེའི་ཅི་ཟེར་དངོས་ནས་ཤེས་ཀྱི་མེད་མོད།འདི་ཚོས་བཤད་སྟངས་ལྟར་བྱས་ན་དོན་གྲུབ་རྒྱལ་གྱིལང་ཚོའི་རྦབ་ཆུཞེས་པའི་རྩོམ་བྱང་ལས་འཕྲོས་ཏེ་ལང་ཚོ་དང་རྦབ་ཆུ་སོགས་བོད་ཀྱི་ཐ་སྙད་དང་བོད་ཀྱི་རིག་གནས་མིན་ཟེར་བཞིན་འདུག་ལབ་མོད།བླ་བརྡོལ་བའི་བབ་ཅོལ་གྱི་མུ་ཅོར་དང་གཟུ་ལུམ་ཏེ།མཉམ་མེད་ཐུབ་པའི་དབང་བོ་རབ་ཏུ་བྱུང་བའི་དུས་སུ་མདོ་ཚིག་ཅིག་ཡོད།མདོ་ཚིག་དེ་ནི་ཕྱིས་ཀྱི་དམ་པ་ཕལ་མོ་ཆེ་ཡིས་སངས་རྒྱས་བཅོམ་ལྡན་འདས་ཀྱི་རྣམ་ཐར་འགོད་པའི་སྐབས་སུ་གང་སར་དྲངས་པ་མཐོང་རྒྱུ་ཡོད་ལ།དེ་ནིལང་ཚོ་མི་སྡོད་རི་གཟར་རྦབ་ཆུ་འདྲཞེས་པ་དེ་ཡིན།ང་ཚོས་མདོ་ཚིག་འདི་ལ་ཞིབ་ཏུ་དཔྱད་ན།བོད་ཀྱི་རིག་གཞུང་གི་ཁྱབ་ཁོངས་སུ་རྦབ་ཆུ་བྱ་བའི་ཐ་སྙད་ཡོད་པ་ཙམ་མ་ཟད་ལང་ཚོ་ལ་སྦྱར་བའི་དཔེའང་ཡོད་པ་ནི་མིག་ལ་བསྟན་དུ་ཡོད་པ་འདི་ཡིན།དེ་བཞིན་དུ་རྒྱ་ཆེར་རོལ་བའི་མདོ་ལས།སྲིད་གསུམ་མི་རྟག་སྟོན་ཀའི་སྤྲིན་དང་འདྲ།།འགྲོ་བའི་སྐྱེ་འཆི་གར་ལ་བལྟ་དང་མཚུངས།།འགྲོ་བའི་ཚེ་འགྲོ་ནམ་མཁའི་གློག་འདྲ་སྟེ།།རི་གཟར་རྦབ་ཆུ་བཞིན་དུ་མྱུར་མགྱོག་འགྲོ།།ཞེས་བོད་ཀྱི་སེམས་ཁམས་ལས་བྱུང་བའི་ཚིག་སྦྱོར་མང་དུ་ཡོད་པ་རྣམས་བོང་རྫིས་ཧ་ལམ་མཐོང་བའི་ཚོད་མེད་དེ་མགོ་བོ་འགལ་མེ་བཞིན་འཁོར་བའི་དམ་བཅའ་བྱེད་ཚུལ་དེས་ཀྱང་རྟོགས་ནུས་པ་ཡིན།